Марко Ганчев
Страх за кожата

chitanka.info

Снощи,

като разрязвах с ножа

препечената агнешка кожа,

един от моите гости,

не зная отде накъде

настроен философски

още преди да се наяде,

ей такава една реч поде:

— Страх ни е, братчета,

за своята кожа.

И аз като всяка твар божа,

за кожата си се тревожа

и съм готов да се изложа,

и съм готов да се подложа,

само и само

да отместят ножа

от моята кожа.

Както разрязвах

препечената агнешка кожа,

спрях и загледах ножа.

Всъщност ножа

не е опрял о нашата кожа,

а о препечената кожа

на тая твар божа.

Страх ни е тая препечена кожа

да не ни се изплъзне

под ножа…

1971

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.